På tur med Miss Daisy

På tur med Miss Daisy (originaltittel: Driving Miss Daisy) er en amerikansk dramafilm fra 1989 regissert av Bruce Beresford. Filmen handler om en afroamerikansk enkemann som blir ansatt som privatsjåfør hos en velstående enke i sørstatene. I løpet av årene oppstår det et nært vennskap mellom dem. Hovedrollene spilles av Morgan Freeman og Jessica Tandy. Filmen er basert på Alfred Uhrys skuespill med samme tittel fra 1987. Morgan Freeman spilte den mannlige hovedrollen i både skuespillet og filmen.
På tur med Miss Daisy ble belønnet med fire Oscar-priser, inkludert for Beste film.
Filmen ble godt mottatt av kritikere og ble en publikumssuksess, ikke minst i USA.


== Handling ==
Den eksentriske jødiske sørstatsenken Daisy Werthan på 72 år krasjlander i naboens hage med sin store Chrysler. Hun skader seg ikke, men sønnen mener hun er for gammel til å kjøre selv. Uten morens vilje ansetter han en svart sjåfør – den godmodige enkemannen Hoke Colburn. Men hun er sta vil helst kjøre selv. I løpet av de 25 årene han har jobben skjer det en langsom tilnærming mellom de to.
Handlingen strekker seg fra 1948 til 1973.


== Om filmen ==


=== Popularitet og økonomi ===
På tur med Miss Daisy ble en publikumssuksess. Den innbrakte $145,8 millioner på verdensbasis, hvorav $106,6 millioner i USA alene. Ifølge The Numbers havnet på 9. plass over de mest innbringende filmene i USA i 1989 og på 13. plass på verdensbasis.Produksjonskostnadene var på 7,5 millioner dollar.


=== Anmelderne ===
Den ble godt mottatt av anmelderne, noe som gjenspeiles i at den har fått så mye som 81 % på Rotten Tomatoes. Den amerikanske filmkritikeren Roger Ebert gav den toppkarakter, mens Leonard Maltin gav den 3 av 4 stjerner.Dagbladet gav den terningkast fire, mens VG og Dagsavisen gav den fem. Det norske nettstedet CINERAMA gav den terningkast fem i 1999. Anmelderen skrev blant annet at: «Driving Miss Daisy er en lun og god film som hele familien godt kan se, og forsåvidt har godt av å se, for rasisme og lignende uhumskheter til tross,- filmen er faktisk filantropisk grojord».


=== Priser ===
Filmen ble belønnet med flere filmpriser. Dette inkluderer fire Oscar-priser (Beste film, Beste kvinnelige hovedrolle, Beste filatisering (Alfred Uhry) og Beste sminke og hårstyling).Ellers ble den tildelt tre Golden Globes (Beste film, Beste mannlige hovedrolle Morgan Freeman og beste kvinnelige hovedrolle Jessica Tandy). Det kan også nevnes at den ble tildelt prisen for beste tilpassede manus av Writers Guild of America Award, to priser av National Board of Review of Motion Pictures (beste film og beste mannlige hovedrolle), en BAFTA (beste kvinnelige hovedrolle), en BMI Film Music Award ved BMI Film & TV Awards (musikk – Hans Zimmer), Sølvbjørnen ved Filmfestivalen i Berlin (beste par på film – Freeman og Tandy), en pris ved David di Donatello Awards (Jessica Tandy), en Image Award (Morgan Freeman), to KCFCC Award av Kansas City Film Critics Circle Awards (Freeman og Tandy), og prisen for årets filmprodusent av PGA Awards (Richard D. Zanuck og Lili Fini Zanuck).


=== Innspilling ===
Filmen ble innspilt ulike steder i Georgia sommeren 1989.


== Rollebesetning ==
Morgan Freeman ... Hoke Colburn
Jessica Tandy ... Daisy Werthan
Dan Aykroyd ... Boolie Werthan
Esther Rolle ... Idella
Patti LuPone ... Florine Werthan
Joann Havrilla ... Miss McClatchley
William Hall, Jr. ... Oscar
Muriel Moore ... Miriam
Sylvia Kaler ... Beulah


== Referanser ==


== Eksterne lenker ==
(en) På tur med Miss Daisy på Internet Movie Database 
(no) På tur med Miss Daisy hos Filmfront 
(sv) På tur med Miss Daisy i Svensk Filmdatabas 
(da) På tur med Miss Daisy i Danmark Nationale Filminstitut 
(fr) På tur med Miss Daisy på Allociné 
(nl) På tur med Miss Daisy på MovieMeter 
(en) På tur med Miss Daisy på AllMovie 
(en) På tur med Miss Daisy på Turner Classic Movies 
(en) På tur med Miss Daisy på Rotten Tomatoes 
(en) På tur med Miss Daisy på Metacritic